CELEX: 32021R1697
Language: hu
Date: 2021-07-13 00:00:00
Title: A Bizottság (EU) 2021/1697 felhatalmazáson alapuló rendelete (2021. július 13.) az (EU) 2018/848 európai parlamenti és tanácsi rendeletnek a harmadik országokban ökológiai termékek ellenőrzésére jogosult ellenőrző hatóságok és ellenőrző szervezetek elismerésére, valamint az ilyen ellenőrző hatóságok és ellenőrző szervezetek elismerésének visszavonására vonatkozó kritériumok tekintetében történő módosításáról (EGT-vonatkozású szöveg)

2021.9.23.   
               
               
                  HU
               
               
                  Az Európai Unió Hivatalos Lapja
               
               
                  L 336/3
               
            
         A BIZOTTSÁG (EU) 2021/1697 FELHATALMAZÁSON ALAPULÓ RENDELETE
         (2021. július 13.)
         az (EU) 2018/848 európai parlamenti és tanácsi rendeletnek a harmadik országokban ökológiai termékek ellenőrzésére jogosult ellenőrző hatóságok és ellenőrző szervezetek elismerésére, valamint az ilyen ellenőrző hatóságok és ellenőrző szervezetek elismerésének visszavonására vonatkozó kritériumok tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre (1) és különösen annak 46. cikke (7) bekezdésének a) pontjára,
         mivel:
         
                     (1)
                  
                  
                     Az (EU) 2018/848 rendelet 46. cikke értelmében a Bizottság elismerheti azokat az ellenőrző hatóságokat és ellenőrző szervezeteket, amelyek harmadik országokban importált ökológiai termékek ellenőrzésének elvégzésére és ökológiai tanúsítványok kiállítására jogosultak.
                  
               
                     (2)
                  
                  
                     A Bizottságnak a harmadik országokban működő ellenőrző hatóságok és ellenőrző szervezetek felügyeletével kapcsolatos tapasztalataira építve, továbbá az ellenőrző hatóságok és az ellenőrző szervezetek által végzett ellenőrzések megbízhatósága és a harmadik országokból importált ökológiai termékek integritásának szavatolása érdekében meg kell erősíteni az ellenőrző hatóságok és az ellenőrző szervezetek kapacitását, hogy hatékonyan ellenőrizhessék a harmadik országokban ökológiai termékeket előállító gazdasági szereplőket. E cél elérése érdekében további kritériumokat kell megállapítani az ellenőrző hatóságok és az ellenőrző szervezetek elismerésére vonatkozóan.
                  
               
                     (3)
                  
                  
                     Konkrétabban, az (EU) 2018/848 rendelet 46. cikke (2) bekezdésének b) pontja előírja, hogy az ellenőrző hatóságoknak és az ellenőrző szervezeteknek képesnek kell lenniük arra, hogy ellenőrzéseket végezzenek annak biztosítására, hogy az ökológiai és az átállási termékek megfeleljenek az említett rendelet 45. cikke (1) bekezdésének a) pontjában, b) pontjának i. alpontjában és c) pontjában foglalt feltételeknek. Mivel ezek az ellenőrzések elengedhetetlenek az (EU) 2018/848 rendeletnek való megfelelés biztosításához, nem engedhető meg, hogy az ellenőrző hatóságok és az ellenőrző szervezetek átruházzák ellenőrzési feladatokat. Annak érdekében azonban, hogy az ellenőrző hatóságok és az ellenőrző szervezetek kellő mozgástérrel rendelkezzenek, célszerű úgy rendelkezni, hogy az ellenőrzési feladatok átruházásának tilalma ne terjedjen ki a mintavételre.
                  
               
                     (4)
                  
                  
                     Szükséges, hogy az ellenőrző hatóságok vagy az ellenőrző szervezetek elismerését a Bizottságnak módjában álljon visszavonni, ha súlyos vagy ismétlődő jogsértésekre derül fény a gazdasági szereplők tanúsítása vagy az ellenőrző hatóság vagy az ellenőrző szervezet által végzett ellenőrzések és intézkedések tekintetében, illetve ha az ellenőrző hatóság vagy ellenőrző szervezet nem tett kellő időben megfelelő helyreigazító intézkedéseket. E cél, valamint az átláthatóság érdekében kritériumokat kell megállapítani az ellenőrző hatóságok és az ellenőrző szervezetek elismerésének visszavonására vonatkozóan.
                  
               
                     (5)
                  
                  
                     Az (EU) 2018/848 rendeletet ezért ennek megfelelően módosítani kell.
                  
               
                     (6)
                  
                  
                     Az egyértelműség és a jogbiztonság érdekében ezt a rendeletet az (EU) 2018/848 rendelet alkalmazásának kezdőnapjától kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2018/848 rendelet 46. cikke (2) bekezdésének helyébe a következő szöveg lép:
            
               
                  „(2)   Az ellenőrző hatóságoknak és az ellenőrző szervezeteknek a 35. cikk (7) bekezdésében felsorolt kategóriákba tartozó termékek importjának ellenőrzése tekintetében történő, az (1) bekezdésnek megfelelő elismerésére abban az esetben kerülhet sor, ha teljesítik a következő kritériumokat:
                  
                              a)
                           
                           
                              valamely tagállamban vagy harmadik országban a jogszabályoknak megfelelően letelepedettek;
                           
                        
                              b)
                           
                           
                              az ellenőrzési feladatok átruházása nélkül képesnek kell lenniük arra, hogy ellenőrzéseket végezzenek annak biztosítására, hogy az Unióba importálni kívánt ökológiai és átállási termékek megfeleljenek a 45. cikk (1) bekezdésének a) pontjában, b) pontjának i. alpontjában és c) pontjában, valamint az e cikkben foglalt feltételeknek; e pont alkalmazásában az ellenőrzési feladatok olyan személyek általi elvégzése, akik egyedi szerződés vagy hivatalos megállapodás alapján, és ezáltal a megbízó ellenőrző hatóság vagy ellenőrző szervezet irányítása mellett és eljárásainak megfelelően működnek közre, nem tekintendő átruházásnak, továbbá az ellenőrzési feladatok átruházásának tilalma nem vonatkozik a mintavételre;
                           
                        
                              c)
                           
                           
                              megfelelő garanciákat kell nyújtaniuk az objektivitás és a pártatlanság tekintetében, és ellenőrzési feladataik gyakorlását illetően nem állhat fenn esetükben összeférhetetlenség; azaz rendelkezniük kell olyan eljárásokkal, amelyek biztosítják, hogy az ellenőrzéseket és egyéb tevékenységeket végző személyzet esetében kizárják az összeférhetetlenséget, és hogy a gazdasági szereplőket három egymást követő évet meghaladóan ne ellenőrizhesse ugyanazon ellenőr;
                           
                        
                              d)
                           
                           
                              az ellenőrző szervezeteket az e rendelettel összhangban történő, egyetlen akkreditáló testület általi elismerés céljából az Európai Unió Hivatalos Lapjában közzétett hivatkozás szerinti, „Megfelelőségértékelés: Termékek, folyamatok és szolgáltatások tanúsítását végző szervezetekre vonatkozó követelmények” elnevezésű harmonizált szabvány alapján kell akkreditálni;
                           
                        
                              e)
                           
                           
                              rendelkezniük kell az ellenőrzési feladataik végrehajtásához szükséges szakértelemmel, felszereléssel és infrastruktúrával, valamint megfelelő számú, képzettségű és tapasztalattal rendelkező személyzettel;
                           
                        
                              f)
                           
                           
                              megfelelő kapacitással és szakértelemmel kell rendelkezniük ahhoz, hogy tanúsítási és ellenőrzési tevékenységeiket e rendelet és különösen az (EU) 2021/1698 felhatalmazáson alapuló bizottsági rendelet (*1) követelményeivel összhangban végezzék minden harmadik ország gazdasági szereplőinek valamennyi típusa (önálló gazdasági szereplő vagy gazdálkodói csoport) és minden olyan termékkategória esetében, amely tekintetében elismerést kívánnak szerezni;
                           
                        
                              g)
                           
                           
                              rendelkezniük kell olyan eljárásokkal és intézkedésekkel, amelyek biztosítják az általuk végzett ellenőrzések és egyéb tevékenységek pártatlanságát, minőségét, következetességét, hatékonyságát és megfelelőségét;
                           
                        
                              h)
                           
                           
                              elegendő képzett és tapasztalt személyzettel kell rendelkezniük ahhoz, hogy az ellenőrzéseket és egyéb tevékenységeket hatékonyan és kellő időben el lehessen végezni;
                           
                        
                              i)
                           
                           
                              megfelelő és megfelelően karbantartott létesítményekkel és berendezésekkel kell rendelkezniük annak biztosításához, hogy munkatársaik hatékonyan és kellő időben el tudják végezni az ellenőrzéseket és egyéb tevékenységeket;
                           
                        
                              j)
                           
                           
                              rendelkezniük kell olyan eljárásokkal, amelyek biztosítják, hogy a személyzet tagjai feladataik megfelelő ellátása érdekében bejussanak a gazdasági szereplők telephelyeire és hozzáférjenek az általuk tárolt dokumentumokhoz;
                           
                        
                              k)
                           
                           
                              szervezeten belül olyan készségfejlesztést és képzéseket kell folytatniuk, valamint olyan eljárásokat kell alkalmazniuk, amelyek révén hatékony ellenőrzéseket – ideértve a vizsgálatokat is – végezhetnek a gazdasági szereplőkön, illetve adott esetben egy adott gazdálkodói csoport belső kontrollrendszerén;
                           
                        
                              l)
                           
                           
                              egy adott harmadik országra és/vagy termékkategóriára vonatkozó korábbi elismerésüket nem vonták vissza a (2a) bekezdés szerint, illetve akkreditációjukat egyetlen akkreditáló testület sem vonta vissza vagy függesztette fel a vonatkozó nemzetközi szabvány, különösen a Nemzetközi Szabványügyi Szervezet (ISO) 17011 szabványa (Megfelelőségértékelés – Megfelelőségértékelést végző szervezeteket akkreditáló testületekre vonatkozó követelmények) alapján megállapított felfüggesztési vagy visszavonási eljárásoknak megfelelően, az alábbiak benyújtását megelőző 24 hónapban:
                              
                                          i.
                                       
                                       
                                          elismerés iránti kérelem ugyanarra a harmadik országra és/vagy ugyanazon termékkategóriára vonatkozóan, kivéve, ha a korábbi elismerést a (2a) bekezdés k) pontjával összhangban vonták vissza;
                                       
                                    
                                          ii.
                                       
                                       
                                          elismerés hatályának egy további harmadik országra történő kiterjesztésére irányuló kérelem az (EU) 2021/1698 felhatalmazáson alapuló rendelet 2. cikkével összhangban, kivéve, ha a korábbi elismerést e cikk (2a) bekezdésének k) pontjával összhangban vonták vissza;
                                       
                                    
                                          iii.
                                       
                                       
                                          elismerés hatályának egy további termékkategóriára történő kiterjesztésére irányuló kérelem az (EU) 2021/1698 felhatalmazáson alapuló rendelet 2. cikkével összhangban;
                                       
                                    
                        
                              m)
                           
                           
                              az ellenőrző hatóságoknak abban a harmadik országban működő állami közigazgatási szervezetnek kell lenniük, amelyre vonatkozóan az elismerést kérik;
                           
                        
                              n)
                           
                           
                              teljesíteniük kell az (EU) 2021/1698 felhatalmazáson alapuló rendelet I. fejezetében meghatározott eljárási követelményeket; valamint
                           
                        
                              o)
                           
                           
                              teljesíteniük kell a (7) bekezdés alapján esetlegesen elfogadott, felhatalmazáson alapuló jogi aktusokban meghatározott további kritériumokat.
                           
                        
               
                  (2a)   A Bizottság egy adott harmadik ország és/vagy termékkategória tekintetében visszavonhatja az ellenőrző hatóság vagy az ellenőrző szervezet elismerését, ha:
                  
                              a)
                           
                           
                              az elismerésre vonatkozóan a (2) bekezdésben meghatározott kritériumok valamelyike már nem teljesül;
                           
                        
                              b)
                           
                           
                              a Bizottság nem kapja kézhez az (EU) 2021/1698 felhatalmazáson alapuló rendelet 4. cikkében említett éves jelentést a szóban forgó cikkben rögzített határidőn belül, illetve ha az éves jelentésben foglalt információk hiányosak, pontatlanok vagy nem felelnek meg az említett rendeletben meghatározott követelményeknek;
                           
                        
                              c)
                           
                           
                              az ellenőrző hatóság vagy az ellenőrző szervezet nem bocsátja rendelkezésre vagy nem közli a (4) bekezdésben említett technikai dokumentációval, az általa alkalmazott ellenőrzési rendszerrel, vagy az elismerés hatálya alá tartozó gazdasági szereplők vagy gazdálkodói csoportok, illetve ökológiai termékek naprakész jegyzékével kapcsolatos valamennyi információt;
                           
                        
                              d)
                           
                           
                              az ellenőrző hatóság vagy az ellenőrző szervezet nem értesíti a Bizottságot 30 naptári napon belül a (4) bekezdésben említett technikai dokumentációval kapcsolatos módosításokról;
                           
                        
                              e)
                           
                           
                              az ellenőrző hatóság vagy az ellenőrző szervezet a megállapított határidőn belül nem bocsátja rendelkezésre a Bizottság vagy valamely tagállam által kért információkat, vagy az információk hiányosak, pontatlanok vagy nem felelnek meg az e rendeletben, az (EU) 2021/1698 felhatalmazáson alapuló rendeletben és a (8) bekezdés alapján elfogadandó végrehajtási jogi aktusban meghatározott követelményeknek, vagy nem működik együtt a Bizottsággal, különösen a meg nem felelés vizsgálata során;
                           
                        
                              f)
                           
                           
                              az ellenőrző hatóság vagy az ellenőrző szervezet nem járul hozzá a Bizottság által kezdeményezett helyszíni vizsgálathoz vagy audithoz;
                           
                        
                              g)
                           
                           
                              a helyszíni vizsgálat vagy audit az ellenőrző intézkedések rendszerszintű hibás működését jelzi, vagy az ellenőrző hatóság vagy az ellenőrző szervezet nem tudja maradéktalanul végrehajtani a Bizottság által a helyszíni vizsgálatot vagy auditot követően megfogalmazott ajánlásokat a Bizottságnak benyújtott javasolt cselekvési tervben;
                           
                        
                              h)
                           
                           
                              az ellenőrző hatóság vagy az ellenőrző szervezet a megállapított meg nem felelés és jogsértés összefüggésében nem hozza meg a megfelelő korrekciós intézkedéseket a Bizottság által a helyzet súlyosságának megfelelően megállapított határidőn belül, amely nem lehet rövidebb 30 naptári napnál;
                           
                        
                              i)
                           
                           
                              az ellenőrző hatóság vagy az ellenőrző szervezet – olyan esetekben, amikor egy gazdasági szereplő megváltoztatja ellenőrző hatóságát vagy ellenőrző szervezetét – nem közli az új ellenőrző hatósággal vagy ellenőrző szervezettel a gazdasági szereplő ellenőrzési dossziéjának vonatkozó elemeit – beleértve az írásos feljegyzéseket is – legfeljebb 30 naptári nappal azt követően, hogy a gazdasági szereplőtől vagy az új ellenőrző hatóságtól vagy ellenőrző szervezettől megkapta az átadásra vonatkozó kérelmet;
                           
                        
                              j)
                           
                           
                              felmerül annak a kockázata, hogy megtévesztik a fogyasztót az elismerés hatálya alá tartozó termékek valódi jellegét illetően; vagy
                           
                        
                              k)
                           
                           
                              az ellenőrző hatóság vagy az ellenőrző szervezet 48 egymást követő hónapon keresztül nem tanúsított egyetlen gazdasági szereplőt sem abban a harmadik országban, amelyre vonatkozóan elismerték.
                           
                        
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            A rendeletet 2022. január1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. július 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 150., 2018.6.14., 1. o.